**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2019. december 17- ülésére**

**Javaslat a szombathelyi önkormányzati óvodák részére fejlesztő eszköz vásárlására**

Okoskocka néven pszichológus, logopédus, fejlesztőpedagógus és tehetségfejlesztő szakemberek dolgoztak ki egy fejlesztő eszközcsaládot az alábbi célokkal:

* az iskola kezdés időpontjára az iskolaérettségi szintet minél több óvodás gyerek elérje,
* megelőzhető legyen a tanulási zavarok kialakulása (diszlexia, diszgráfia, diszkalkulia),
* az olvasás, számolás iskolai tanításának és tanulásának megalapozása,
* a tehetséges gyerekek felismerése és egyénre szabott fejlesztés biztosítása számukra.

A fejlesztők azt szerették volna elérni, hogy a gyermekek örömmel és játékként sajátíthassák el, illetve gyakorolhassák azokat a képességeket, amelyek az iskolai tanuláshoz, az olvasás-számolás zavartalan megtanulásához elengedhetetlenül szükségesek. Ennek megfelelően 7 képességterületre vonatkozóan fejlesztettek ki 1-1 kockajáték-családot. Ezek az akusztikus észlelés, anyanyelvi játék, mese- és szövegértés, számolás, tér- és időészlelés, testséma, vizuális észlelés óvodásoknak.

Az Okoskocka elsősorban fejlesztő eszköz, mellyel a gyermek gyakran játszhat. Eközben világossá válik, mivel boldogul könnyebben és nehezebben, s ez megbízhatóvá teszi a gyermek fejlettségének megítélését.

Az eszköz megbízható előrejelzést ad a tanulási zavar veszélyeztetettségének megállapítására, illetve a tanulási zavar okainak feltárására. Amennyiben a gyermek lényegesen alulteljesít az életkora alapján elvárttól, vagy teljesítménye diszharmóniát mutat (egyes nehezebb feladattal jobban boldogul, mint néhány könnyebb feladattal), és a játékos fejlesztések sem mutatnak fejlődést, akkor joggal gondolhatunk potenciális tanulási zavarra.

Az Okoskocka átmenetet képez a kétdimenziós feladatlapok és a háromdimenziós, manipulatív tevékenységet jelentő eszközök között. A manipulációba ágyazott percepció-fejlesztés hatékonyabb eljárás, mint a feladatlapozás. Ennek oka, hogy a vizuális ingerek szerveződésében a gyermek aktívan részt vehet, figyelmi funkciói eredményesebbek és motivációja is erősebb. Szívesebben és gyakrabban foglalatoskodnak a gyermekek fejlesztő eszközökkel, mint feladatlapokkal. Ugyanez a tapasztalat a kockajáték-család esetében is.

Az eszköz-család sok játékos feladathelyzetben biztosítja az önellenőrzés lehetőségét. Ez azt jelenti, hogy a gyerekek egyedül, vagy akár felnőtt jelenléte nélkül két-három fős csoportokban is játszathatnak a kockákkal.

Az Okoskocka Fejlesztő Kockajáték-család a játékon túl  kellő szakképesítés birtokában diagnosztikus és fejlesztő eszköz-családként is szolgál. Ezen eszközök birtokában a szakmailag megfelelően felkészült szakember teljes képet alkothat a vizsgált gyermek képességeinek fejlettségéről, a fejlődés jellemzőiről, a fejlesztés mikéntjéről.

Az utóbbi évek tapasztalata, hogy az óvodákban egyre több a sajátos nevelési igényű (SNI) és beilleszkedési, tanulási, magatartási zavarokkal (BTM) küzdő gyermek. A tanulási nehézségekkel küzdő gyermekek fejlesztését az óvodákban a fejlesztő pedagógusok látják el, az SNI-s gyermekekkel a szakvéleményben meghatározott területeken gyógypedagógusok foglalkoznak.

Az okoskockát már kipróbáló óvodapedagógusok, fejlesztőpedagógusok és gyógypedagógusok egyöntetű véleménye az, fontos lenne, hogy az óvodák rendelkezzenek ezzel a fejlesztő eszközzel.

Tájékoztatom a Tisztelt Bizottságot, hogy az Oktatási kiadásokban a „Versenyek, rendezvények, támogatások” tételsoron a rendelkezésre álló összeg 865 eFt. Ebből az összegből lehetőség lenne megvásárolni minden szombathelyi önkormányzati óvoda részére a fejlesztő-család egy-egy okoskockáját. A beszerzésre a Szombathelyi Köznevelési GAMESZ közreműködésével kerülne sor.

 Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2019. december „ ”**

 **/: Dr. László Győző :/**

**HATÁROZATI JAVASLAT**

**……./2019. (XII.17.) KOCB. számú határozat**

1. A Kulturális, Oktatási és Civil Bizottság Szombathely Megyei Jogú Város Önkormányzata Szervezeti és Működési Szabályzatáról szóló 18/2019.(X.31.) Önkormányzati rendelete 52. § (2) bekezdés 1. pontjában kapott felhatalmazás alapján, az önkormányzat 2019. évi költségvetési rendelete 8. melléklete oktatási ágazat „Versenyek, rendezvények, támogatások” tételsorán rendelkezésre álló 865 e Ft-ot támogatásként biztosítja a 18 szombathelyi önkormányzati óvoda részére, okoskocka vásárlására.
2. A Bizottság kéri a polgármestert, hogy az önkormányzat költségvetési rendeletének módosításakor az előirányzat Szombathelyi Köznevelési GAMESZ részére történő átcsoportosításáról gondoskodjon.
3. A Bizottság felkéri a Szombathelyi Köznevelési GAMESZ-t, hogy az okoskockák beszerzéséről gondoskodjon.

**Felelős:** Putz Attila, a Kulturális, Oktatási és Civil Bizottság elnöke

 Dr. Nemény András polgármester

 (a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője,

 Mester Ágnes, az Egészségügyi, Kulturális és Köznevelési Iroda vezetője

Imréné Erényi Katalin, a Szombathelyi Köznevelési GAMESZ igazgatója)

**Határidő:** azonnal (az 1. pont vonatkozásában)

az önkormányzat költségvetési rendeletének módosítása (a 2. pont vonatkozásában)

2019. december 31. (a 3. pont vonatkozásában)